钦定古今图书集成/明伦汇编/官常典/第605卷 > 孙同伦
## 钦定古今图书集成/明伦汇编/官常典/第605卷 > 孙同伦

按《靖江县志》：“同伦，字汝明，登万历辛卯科贤书。初任
江西德化县令，蠲例金，苏驿困，筑封廓桑乐二洲石
堤百馀里，更置石闸以泄潴水，至今赖之。升湖广荆
州守，豁羡丁，出冤狱，开诚布公，得士民心。未几，丞济
南，驻广宁，职马政积弊，豪猾赂权要以羸马获善价，
伦痛治之。后以守边功，奉廷议，旌劳臣，加衔运同，随”
擢守南安。南安东连岭表，粤蛮蠢动，诸如缮城濬隍，
修具饬备，靡不先事绸缪，屹然屏翰。南安郡邑俱有
生祠，甲子，推陞云南屯田水利。道清屯地，严私鬻，开
金、银汁二河以资灌溉，滇民户祝之。丁卯，转本省曲
靖兵备道参政。赍捧阙下请告。家居杜门埽轨，履迹
绝于公庭。刺牍不出里，虽至亲罕睹其面。生平修谨，
绳尺自将，不苟言笑。历官二十馀年，四拜恩纶，得年
八十有七。预知逝期，里党津津道之。母张太淑人以
节旌，而同伦亦祀乡贤。